Diari Oficial de la Generalitat Valenciana


Sumari del DOGV 9210, del 08-11-2021 (2021/10560)

RESOLUCIÓ de 7 d'octubre de 2021, del gerent de la Fundació de la Comunitat Valenciana d'Investigació d'Excel·lència, per la qual s'acorda donar publicitat als seus estatuts.
------------------------------------------------------------------------------------------------------------------------------------------------------------------------------

### Dades del document

Número de DOGV
:   9210

Data del DOGV
:   08-11-2021

Secció del DOGV
:   V. ANUNCIS - C) ALTRES ASSUMPTES

Número del document
:   2021/10946


Organisme emissor
:   Fundació de la Comunitat Valenciana d'Investigació d'Excel·lència

Tipus de document
:   Resolució

RESOLUCIÓ de 7 d'octubre de 2021, del gerent de la Fundació de la Comunitat Valenciana d'Investigació d'Excel·lència, per la qual s'acorda donar publicitat als seus estatuts. [2021/10922]  
Que la disposició addicional dissetena de la Llei 1/2013, de 21 de maig, de la Generalitat, de mesures de reestructuració i racionalització del sector públic empresarial i fundacional de la Generalitat estableix que «els estatuts de les societats mercantils de la Generalitat i de les fundacions del sector públic de la Generalitat, a les quals es refereixen els articles 156 i 157 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i les modificacions d'aquests, una vegada aprovats i inscrits en els registres corresponents es publicaran en el Diari Oficial de la Generalitat Valenciana, tot això, sense perjudici del que es preveu en la normativa en matèria de transparència». Que, amb data 22 de setembre de 2021, s'ha inscrit en el Registre de Fundacions de la Comunitat Valenciana l'escriptura d'elevació a públic de la modificació total dels Estatuts de la Fundació de la Comunitat Valenciana d'Investigació d'Excel·lència, que ratifica l'acord adoptat pel patronat de la fundació i aprovat per acord del Consell el dia 23 de juliol de 2021.  
  
Per tot això, i en atenció del que preveu la Llei 1/2013, de 21 de maig, de la Generalitat, de mesures de reestructuració i racionalització del sector públic empresarial i fundacional de la Generalitat, s'acorda donar publicitat als estatuts de la Fundació de la Comunitat Valenciana d'Investigació d'Excel·lència.  
  
Castelló de la Plana, 7 d'octubre de 2021.- El gerent: Juan José Querol Ballester.  
  
  
Estatuts de la Fundació de la Comunitat Valenciana d'Investigació d'Excel·lència  
  
CAPÍTOL I  
Institució de la Fundació  
  
Article 1. Denominació, naturalesa, nacionalitat, àmbit i domicili  
  
1. La Fundació de la Comunitat Valenciana d'Investigació d'Excel·lència es constitueix com una fundació del sector públic instrumental de la Generalitat, sense ànim de lucre, creada en el marc del s'estableix en la Llei 8/1998, de 9 de desembre, de la Generalitat, de fundacions de la Comunitat Valenciana, sota la tutela del protectorat que exerceix la Generalitat Valenciana.  
La Fundació podrà així mateix usar indistintament la denominació en castellà: Fundación de la Comunitat Valenciana de Investigación de Excel·lència i en anglés: Valencian Foundation for Excellence in Research (ValER)  
2. La Fundació té nacionalitat espanyola. La Fundació desenvoluparà les seues activitats principalment en el territori de la Comunitat Valenciana, sense perjudici que, per a complir millor els seus fins, puga realitzar-les en altres àmbits del territori nacional o de l'estranger.  
  
3. El domicili de la Fundació radicarà al carrer Major, núm. 83, porta 9, de la ciutat de Castelló de la Plana, sense perjudici que aquest domicili puga simultaniejar amb altres operatius per a desenvolupar millor la Fundació. No obstant això, per acord del Patronat, amb la modificació estatutària consegüent, podrà traslladar el domicili, la qual cosa haurà d'inscriure's en el Registre de Fundacions de la Comunitat Valenciana.  
  
Article 2. Duració  
La duració de la Fundació és indefinida, sense perjudici del que s'estableix en la legislació vigent respecte dels supòsits d'extinció.  
  
  
Article 3. Règim jurídic aplicable  
La Fundació es regeix per la voluntat del fundador, la Generalitat, pels seus estatuts i les normes que els interpreten i els despleguen que, al moment oportú, establisca el Patronat, així com per les disposicions legals vigents en matèria fundacional.  
  
Article 4. Personalitat jurídica  
La Fundació adquirirà personalitat jurídica una vegada siga inscrita l'escriptura pública de constitució corresponent en el Registre de Fundacions de la Comunitat Valenciana, i des d'aquest moment gaudirà de plena capacitat d'obrar, sense perjudici del règim d'autoritzacions del protectorat, establit en la legislació vigent. La Fundació s'adscriu a la conselleria amb competències en matèria de política científica.  
  
  
CAPÍTOL II  
Objecte de la Fundació  
  
Article 5. Objecte  
L'objecte, d'interés general i sense ànim de lucre, de ValER és contribuir a l'impuls, la promoció i el desenvolupament de la investigació i del coneixement científic, humanístic i tecnològic en benefici de la societat, de les universitats, dels centres d'investigació i de la comunitat científica en general, a partir de criteris d'excel·lència, qualitat i competitivitat, i facilitar la consolidació progressiva del col·lectiu de personal investigador i científic arrelat a la Comunitat Valenciana. En aquest sentit, la Fundació ValER podrà participar en el foment de línies d'investigació en universitats, centres o instituts d'investigació públics o privats i establir col·laboracions amb institucions i organismes nacionals i estrangers.  
  
Article 6. Fins i activitats  
Les finalitats, d'interés general i sense ànim de lucre, de ValER són:  
  
a) Afavorir la producció, la promoció, el sosteniment i la divulgació del coneixement científic i tècnic.  
b) Reforçar grups d'investigació que treballen a la Comunitat Valenciana, per a augmentar-ne el rendiment.  
c) Desenvolupar una política activa de recursos humans per a la promoció de la investigació a la Comunitat Valenciana.  
d) Establir col·laboracions científiques i acadèmiques amb les universitats i els centres d'investigació, nacionals i internacionals.  
e) Establir col·laboracions, en la forma que legalment escaiga, amb les administracions públiques i amb el sector privat en la matèria pròpia de la seua activitat.  
f) La creació i gestió de centres d'investigació propis o en règim de col·laboració.  
g) Organitzar trobades científiques nacionals i internacionals.  
h) Obtindre recursos propis, subvencions, beques, ajudes i donacions atorgades tant per institucions públiques com per persones físiques i jurídiques privades, destinats a finançar actuacions que faciliten l'assoliment de l'objectiu principal i de les finalitats fundacionals.  
i) Col·laborar en el projecte educatiu i investigador de la Universitat Internacional Valenciana (VIU).  
j) Qualssevol altres finalitats que contribuïsquen a l'assoliment de l'objectiu principal i de les finalitats fundacionals.  
El contingut dels apartats anteriors no té caràcter limitatiu i s'ha de considerar vàlida tota actuació que coadjuve a l'assoliment de l'objectiu i al desenvolupament de l'activitat de la Fundació. El compliment de la voluntat fundacional i tot el que correspon a ValER queda a la fe, consciència i saber i entendre lleial del Patronat, designat de la manera que disposen aquests estatuts i d'acord amb les competències que li han sigut assenyalades, excepte les atribuïdes al Protectorat de la Comunitat Valenciana.  
  
  
CAPÍTOL III  
Determinació dels beneficiaris  
  
Article 7. Beneficiaris  
L'elecció de les persones i entitats beneficiàries, l'efectuarà el Patronat amb criteris d'imparcialitat i no discriminació entre les persones i entitats que es troben en les circumstàncies següents: formar part del sector de població que puga ser atés conforme als objectius de la Fundació, demanar la prestació o el servei que la Fundació puga oferir i complir els requisits específics que, complementàriament, puga acordar el Patronat.  
  
  
CAPÍTOL IV  
El patronat de la Fundació  
  
Secció primera  
Normes generals  
  
Article 8. Naturalesa del Patronat  
El govern, l'administració i la representació de la Fundació correspondrà al Patronat. Correspon al Patronat el compliment dels fins fundacionals, l'administració diligent dels béns i drets que integren el Patrimoni de la Fundació, així com el manteniment del rendiment i de la utilitat d'aquests.  
  
Article 9. Competències  
Al Patronat, en l'exercici de les seues funcions i a títol merament enunciatiu, li competeix expressament:  
a) Vetlar pel compliment de les finalitats fundacionals i vigilar que s'observen fidelment els estatuts.  
b) Representar ValER judicialment i extrajudicialment.  
c) Definir el programa general d'actuació de ValER, formular el pressupost d'ingressos i de despeses corresponent a cada exercici i aprovar les memòries, els inventaris, els balanços i els estats de comptes.  
d) Aprovar els programes d'actuació de ValER i el règim de col·laboracions amb les entitats col·laboradores, d'acord amb les disponibilitats pressupostàries.  
e) Aprovar els convenis i contractes que formalitze ValER amb altres entitats públiques i privades.  
f) Designar, contractar i destituir el director científic o directora científica, a proposta de la Presidència de la Fundació, i atorgar-li les facultats que estime convenients.  
g) Definir les línies generals que han de regir la política de personal de la Fundació, que inclouen la selecció, la contractació, el règim retributiu i les condicions generals en què el personal ha de desenvolupar les seues activitats, i aprovar l'adscripció i/o la contractació del personal investigador.  
h) Contractar el gerent o la gerent, a proposta de la Direcció Científica, d'acord amb les condicions que es consideren oportunes i que figuraran en el contracte corresponent.  
i) Contractar el personal investigador, directiu, tècnic, administratiu o auxiliar que faça falta per al desenvolupament de les finalitats fundacionals, la selecció de personal estarà subjecta als principis d'igualtat, mèrit, capacitat i publicitat.  
j) Designar el secretari o la secretària del Patronat, a proposta de la Presidència.  
k) Acordar, la creació o la dissolució del Consell Científic Assessor de ValER, designar-ne els membres, a proposta de la Presidència de la Fundació, i determinar-ne el règim d'adopció d'acords, així com altres criteris essencials per al funcionament d'aquest.  
l) Concretar operacions financeres de tota mena amb institucions públiques o privades. Per a això haurà de complir, en tot cas, la normativa vigent aplicable quant a:  
1. Els límits de l'endeutament als quals estiguen sotmeses les persones jurídiques que defineix la Llei d'hisenda pública de la Generalitat Valenciana com a integrants del sector públic valencià.  
2. La coordinació i el control de l'endeutament del sector públic valencià, per part dels ens que mantinguen la competència en aquesta matèria.  
m) Cobrar i percebre rendes, fruits, dividends, interessos i utilitats, i qualsevol altre producte o benefici derivats dels béns que integren el patrimoni de ValER i dels rendiments obtinguts en el desenvolupament dels seus fins.  
n) Efectuar els pagaments que faça falta i els de les despeses necessàries, per a l'administració, el funcionament i la protecció del patrimoni i de les rendes de ValER.  
o) Realitzar tot tipus d'operacions amb entitats bancàries de crèdit i estalvi, obrint, seguint i cancel·lant comptes corrents d'estalvi i de crèdit; subscriure tot tipus de contractes de crèdit i depòsit en metàl·lic, de valors i imposicions a termini, així com subscriure la disposició de tot tipus d'operacions de crèdit i préstec.  
p) Modificar, si s'escau, els estatuts, per majoria absoluta dels membres, d'acord amb les seues pròpies previsions dins del marc de la llei.  
  
q) Interpretar aquests estatuts i aprovar els reglaments complementaris que siguen pertinents, d'acord amb la legislació vigent.  
r) Adoptar i formalitzar les declaracions responsables.  
s) Realitzar aquells actes que requerisquen l'autorització o l'aprovació del Protectorat o l'adopció i la formalització d'una declaració responsable.  
t) Nomenar apoderats generals o especials la persona o les persones que estime convenients.  
u) Qualsevol altra funció no explicitada anteriorment que li atribuïsquen aquests estatuts o que es derive de les funcions de govern de ValER que corresponen al Patronat.  
L'execució material dels acords del Patronat correspondrà a la presidenta o al president, llevat que el Patronat la delegue expressament en una altra o altres persones.  
  
Article 10. Actuació del Patronat  
1. En la seua actuació el Patronat haurà d'ajustar-se al que estableixen els estatuts i la legislació vigent, atenent sempre el bon compliment dels fins fundacionals, l'administració recta i fructífera del patrimoni de la Fundació, i destinar aquest i les seues rendes al compliment dels fins fundacionals, i donar publicitat d'aquests, perquè els coneguen els possibles beneficiaris.  
2. El Patronat retrà comptes de la gestió al Protectorat al qual presentarà el pla d'actuació, els balanços, els informes d'auditoria que siguen preceptius, i del qual recaptarà les autoritzacions pertinents quan siguen jurídicament necessàries.  
  
Article 11. Composició del Patronat  
1. Exercirà la Presidència d'honor el president o la presidenta de la Generalitat, que el presidirà quan assistisca a les sessions.  
2. La Presidència correspondrà a la persona titular de la conselleria amb competències en matèria de política científica que podrà delegar l'assistència al Patronat, en aquelles sessions a les quals no puga assistir, en el secretari autonòmic o la secretària autonòmica amb competències en matèria de política científica.  
3. A més del president o presidenta, el Patronat estarà integrat per un mínim de set vocals i un màxim de quinze, persones físiques o jurídiques, nomenats tots pel Consell de la Generalitat, a proposta del titular de la conselleria amb competència en matèria de política científica. En tot cas, seran vocals nats del Patronat els titulars de la secretaria autonòmica, sotssecretaria i direcció general amb competències en matèria de política científica.  
A més dels vocals nats, es podran designar com a patrons o patrones:  
a) Una vocalia nomenada a proposta de la persona titular de la conselleria amb competència en matèria d'hisenda i/o sector públic amb rang de director o directora general o superior.  
b) Una vocalia nomenada a proposta de la persona titular de la conselleria amb competència en matèria d'ocupació amb rang de director o directora general o superior.  
c) Una vocalia nomenada a proposta de la persona titular de la conselleria amb competència en matèria d'universitats triada d'entre els rectors de les universitats públiques valencianes.  
d) Una vocalia nomenada a proposta de la persona titular de la Conselleria de Sanitat amb competència en matèria d'investigació amb rang de director o directora general o superior.  
e) Fins a 6 vocalies nomenades a proposta de la persona titular de la conselleria amb competència en matèria de política científica, almenys tres d'aquestes entre investigadors i investigadores de la Comunitat Valenciana, excel·lents i de prestigi nacional i internacional reconegut.  
f) Fins a 2 vocalies nomenades a proposta de la Presidència de la Fundació que representaran la Confederació Empresarial de la Comunitat Valenciana.  
4. El president o presidenta del Patronat podrà convidar a les sessions aquelles persones que consideren oportunes per raó de la seua funció en la Fundació o de l'assumpte que s'aborde.  
  
Article 12. Règim de l'exercici del càrrec de patrona o patró  
1. L'exercici del càrrec de patró o patrona serà gratuït, encara que els patrons o les patrones tindran dret al reembossament de les despeses justificades degudament que l'exercici del càrrec ocasione. En el cas que el càrrec recaiga en una persona jurídica, aquesta haurà de designar la persona física que haja d'actuar en la seua representació.  
2. L'acceptació del càrrec de patrones o patrons haurà de realitzar-se en document públic, en document privat amb signatura legitimada notarialment o per compareixença davant el Registre de Fundacions. Igualment, es podrà acceptar el càrrec davant el Patronat, i acreditar-se a través de certificació expedida per la secretària o secretari, amb signatura legitimada notarialment.  
3. La duració del càrrec de patrona o patró, excepte qui ho siga per raó del càrrec, serà de cinc anys, que podran ser prorrogables per un nou mandat, comptadors des de l'endemà del nomenament pel Consell de la Generalitat.  
4. El cessament en la condició de patrona o patró es produirà per:  
a) Cessament en el càrrec en els membres nats.  
b) Dimissió de la condició de patrona o patró.  
c) Defunció o incapacitació.  
d) Condemna penal ferma per la comissió de qualsevol delicte.  
e) Transcurs del termini per al qual van ser triats.  
5. Una vegada produïda una vacant, la presidenta o el president del Patronat ho comunicarà al Consell de la Generalitat, a fi que proveïsca la substitució.  
6. Les persones integrants del Patronat tindran les obligacions que estableix la llei, així com les estatutàriament previstes. Responen davant de la Fundació dels danys i perjudicis que causen per actes contraris a l'ordenament jurídic, o en els quals haja mediat culpa o negligència. Queden exempts de responsabilitat els que expressament s'oposen a un acord determinant d'aquesta responsabilitat o els que no hagen participat en l'adopció d'aquest.  
7. Les persones integrants del Patronat i les persones que s'equiparen segons la legislació vigent actuaran conforme a aquesta en qualsevol situació de conflicte d'interessos, directe o indirecte, que tinguen amb la Fundació i s'abstindran de participar en tot tipus de negocis i activitats financeres que puguen comprometre l'objectivitat en la gestió de la Fundació. En tot cas, si es dona el supòsit, ha de quedar prou acreditada la necessitat o prevalença dels interessos de la Fundació sobre els particulars del patró, patrona o persona equiparada.  
  
  
Article 13. Règim de sessions  
1. El Patronat es reunirà, com a mínim, dues vegades a l'any en sessions ordinàries. Una, en el primer semestre de cada exercici, per a l'aprovació de l'inventari, dels comptes anuals i de la liquidació del pla d'actuació de l'exercici anterior, i una altra, en l'últim trimestre de cada any, per a l'aprovació del pla d'actuació i de la memòria.  
En sessió extraordinària es reunirà sempre que el convoque el president o la presidenta o ho sol·licite un terç dels components. La convocatòria extraordinària/urgent haurà de ser notificada amb almenys 24 hores d'antelació.  
2. La convocatòria s'ha d'efectuar a cadascun dels membres del Patronat, per qualsevol mitjà que en deixe constància de la recepció amb, almenys, dos dies d'antelació a la data de celebració. En aquesta s'ha de fer constar el lloc, el dia i l'hora de celebració de la sessió en primera i segona convocatòria, així com l'ordre del dia a tractar. No es podrà tractar cap assumpte que no figure en l'ordre del dia, llevat que si estan presents la totalitat dels membres del Patronat, els integrants accedisquen a tractar aquest punt. No serà necessària la convocatòria quan es troben presents totes les persones membres del Patronat i acorden constituir-se en sessió.  
3. El Patronat es pot reunir, quan siga procedent, mitjançant videoconferència o qualsevol altre sistema que no implique la presència física dels membres. En aquests casos és necessari garantir la identificació de les persones que participen en la reunió, la continuïtat de la comunicació, la possibilitat d'intervindre en les deliberacions, l'emissió de vot i la constància de la recepció i autenticitat. La reunió s'ha de considerar celebrada en el lloc on es trobe el president o la presidenta. En les reunions virtuals s'han de considerar assistents aquelles persones membres del Patronat que hagen participat en la videoconferència o qualsevol altre sistema que no implique la presència dels membres del Patronat.  
  
  
Article 14. Règim de funcionament  
1. Per a la constitució vàlida del Patronat es requerirà, en primera convocatòria, l'assistència de la majoria absoluta dels membres i, en segona convocatòria, que tindrà lloc mitja hora després, que estiga present, almenys, la tercera part dels integrants. En tot cas, haurà d'estar present la presidenta o el president o la persona en qui haja delegat.  
  
2. Les sessions seran dirigides pel president o per la presidenta o la persona en qui delegue. Els acords s'adoptaran per majoria dels patrons i patrones presents, llevat que els estatuts o la legislació vigent exigisquen una majoria qualificada. En cas d'empat, dirimeix el vot de la Presidència o de la persona en qui haguera delegat.  
3. Actuarà com a secretària o secretari la persona que exercisca aquest càrrec o, en la seua absència, la persona integrant del Patronat amb menor edat, la qual estendrà acta de la sessió.  
4. No es podran prendre acords vàlids respecte de nous assumptes no inclosos en l'ordre del dia, llevat que a la reunió estiguen presents o representats tots els membres del Patronat, segons el cas, i ho consenten expressament per unanimitat la totalitat dels membres.  
5. L'acta de cada sessió podrà aprovar-se en la mateixa reunió o en la immediata següent. No obstant això, el secretari o la secretària podrà emetre una certificació sobre els acords que s'hagen adoptat, sense perjudici de l'aprovació posterior de l'acta. Es considerarà aprovada en la mateixa sessió l'acta que, amb posterioritat a la reunió, siga distribuïda entre els membres i reba la conformitat d'aquests per qualsevol mitjà del qual el responsable de la Secretaria deixe expressió i constància.  
6. En les certificacions d'acords adoptats emeses amb anterioritat a l'aprovació de l'acta es farà constar expressament aquesta circumstància.  
  
  
Secció segona  
Òrgans delegats  
  
Article 15. Comissió delegada  
1. Si així ho estima convenient, el Patronat podrà delegar aquelles facultats que expressament determine en una comissió delegada, òrgan que actua per delegació del Patronat, resol els assumptes que de manera concreta li encomane aquell i, en general, fa el seguiment de l'activitat de la Fundació, i dona compte de la seua actuació al Patronat, sense perjudici de les competències que per llei i estatuts corresponguen de manera indelegable al Patronat.  
2. Integrada per la persona titular de la Direcció Científica, la persona titular de la Gerència i, la persona titular de la secretaria autonòmica amb competències en matèria de política científica, amb un mínim de tres membres i un màxim de cinc, designats pel Patronat.  
  
  
Secció tercera  
La Presidència  
  
Article 16. Funcions  
Correspondrà al president o a la presidenta del Patronat:  
a) Exercir la representació de la Fundació en judici i fora d'aquest, sempre que el Patronat no l'haguera atorgada expressament a un altre dels seus membres.  
b) Acordar la convocatòria de les reunions del Patronat i la fixació de l'ordre del dia.  
c) Presidir les reunions i dirigir i moderar el desenvolupament dels debats, sotmetre a votació els acords i proclamar el resultat de les votacions.  
d) Vetlar per l'execució correcta dels acords adoptats pel Patronat.  
  
e) Vetlar pel compliment de la llei i dels estatuts.  
f) Visar les actes i certificacions dels acords del Patronat.  
g) Aquelles altres funcions que determine la normativa aplicable en matèria de fundacions.  
  
  
Secció quarta  
La Secretaria  
  
Article 17. Nomenament i funcions del secretari o la secretària  
  
1. El Patronat podrà nomenar una secretària o un secretari, que podrà no tindre la condició de patrona o patró, i en aquest cas assistirà a les reunions del Patronat amb veu, però sense vot.  
2. Són funcions de la persona que exercisca la Secretaria:  
a) Efectuar la convocatòria de les reunions del Patronat per ordre de la Presidència i realitzar les citacions corresponents als membres del Patronat.  
b) Conservar la documentació de la Fundació i reflectir com cal en el Llibre d'actes del Patronat el desenvolupament de les reunions.  
c) Expedir certificacions, amb el vistiplau de la persona titular de la Presidència, respecte dels acords adoptats pel Patronat.  
d) Aquelles altres funcions que determine la normativa aplicable en matèria de fundacions.  
  
  
CAPÍTOL V  
Altres òrgans  
  
Secció primera  
La directora científica o el director científic  
  
Article 18. Nomenament i funcions  
1. La Fundació comptarà amb una persona responsable de la Direcció Científica, el nomenament de la qual serà a proposta de la Presidència, amb la remuneració adequada a l'exercici de les seues funcions que determine el patronat. La duració d'aquest càrrec serà de quatre anys, que podran ser prorrogables amb l'acord previ del Patronat, comptadors des de l'endemà del nomenament pel Patronat de la Fundació.  
2. Correspondran a la Direcció Científica de ValER totes aquelles funcions que conduïsquen a l'impuls, la promoció i el desenvolupament dels objectius científics de la Fundació:  
a) Establir els objectius específics de les actuacions de la Fundació, en compliment del programa d'activitats anual, les línies d'investigació estratègiques i els objectius generals proposats pel Consell Científic Assessor i aprovats pel Patronat.  
b) Elaborar el pla d'actuació de la Fundació perquè posteriorment l'aprove el Patronat.  
c) Organitzar les activitats d'investigació de la Fundació, d'acord amb les directrius del Consell Científic Assessor i aprovades pel Patronat.  
d) Informar el Patronat del desenvolupament de les activitats i programes d'investigació de la Fundació.  
e) Dirigir els procediments de selecció per a la contractació del personal científic i tècnic de la Fundació i l'acceptació de l'adscripció a la Fundació del personal científic d'altres organitzacions.  
f) Promoure la formació del personal científic i tècnic de la Fundació.  
g) Qualsevol altra funció que li siga expressament encarregada o delegada pel Patronat, en els termes previstos pels estatuts de la Fundació.  
El contingut dels apartats anteriors no té caràcter limitatiu i podrà completar-se, ampliar-se o modificar-se segons el saber i entendre lleial del Patronat.  
  
  
Secció segona  
La Gerència  
  
Article 19. Nomenament i funcions  
1. La Fundació comptarà amb una persona responsable de la gerència, el nomenament de la qual serà a proposta de la Direcció Científica a qui correspondrà la direcció administrativa i la gestió de ValER. L'exercici d'aquest càrrec podrà ser remunerat amb les condicions juridicolaborals que determine el Patronat.  
2. La gerent o el gerent disposarà de l'escriptura de poders oportuna que legitime les seues actuacions amb tercers; respondrà pel seu càrrec i per la seua gestió davant el Patronat, i podrà assistir a les reunions del Patronat, quan el/la convoquen, amb veu, però sense vot.  
3. Les funcions de la persona que exercisca la Gerència són:  
a) Dirigir la gestió econòmica i comptable, la gestió dels fons procedents altres institucions o agències, la contractació administrativa i l'elaboració dels comptes anuals i balanç patrimonial, així com la realització adequada de les tasques administratives de la Fundació, la tramitació de la documentació i la preparació de la memòria administrativa.  
  
b) Executar en nom de la Fundació els contractes d'obres, serveis i subministraments segons la delegació del Patronat  
c) Gestionar, d'acord amb les directrius marcades pel Patronat, els recursos humans de la Fundació, la contractació de personal, incidències, separació i rescissió dels contractes laborals i de prestació de serveis; així com la gestió de les beques i ajudes.  
d) Proporcionar els mitjans i el suport administratiu necessari per a les reunions del Patronat, i altres òrgans col·legiats, si escau  
  
Secció tercera  
El Consell Científic Assessor  
  
Article 20. Nomenament i funcions  
1. La Fundació comptarà amb un consell científic assessor, format per la directora científica o pel director científic i un nombre mínim de cinc membres i un màxim nou, nomenats pel Patronat a proposta de la Presidència de la Fundació entre persones de prestigi i competència reconeguts en el món científic.  
2. La duració com a membre del Consell Científic Assessor, serà de quatre anys, que podran ser prorrogables, comptadors des de l'endemà del nomenament pel Patronat de la Fundació.  
3. El Consell Científic Assessor estarà presidit per la directora científica o pel director científic i podrà aprovar el seu propi règim de funcionament intern, en el marc dels criteris que haja establit el Patronat en l'acord de creació corresponent.  
4. Correspondran al Consell Científic Assessor les funcions següents:  
a) Identificar les línies d'investigació estratègiques per a la Comunitat Valenciana.  
b) Assessorar el Patronat sobre els objectius científics de la Fundació.  
c) Proposar la composició dels comités d'avaluació.  
d) Establir els criteris per als procediments de selecció per a la contractació de personal científic.  
El contingut dels apartats anteriors té caràcter enunciatiu i podrà completar-se, ampliar-se o modificar-se segons quede acordat pel Patronat.  
5. Els membres del Consell Científic Assessor exerciran els seus càrrecs amb caràcter gratuït, si bé poden ser reembossades les despeses justificades degudament que la seua activitat els ocasione.  
  
  
CAPÍTOL VI  
Règim econòmic  
  
Article 21. Dotació  
La dotació de la Fundació podrà consistir en béns i drets de qualsevol classe i haurà de ser adequada i suficient per al compliment dels fins fundacionals.  
Les aportacions en concepte de dotació, bé siga al temps de constitució de la Fundació o en qualsevol altre moment posterior, es regiran pel que s'estableix en la legislació vigent.  
  
Article 22. Patrimoni  
1. El patrimoni de la Fundació podrà estar constituït per tota classe de béns i drets susceptibles de valoració econòmica. A més de pels que integren la dotació, aquell estarà compost pels béns i drets que adquirisca en el futur per qualsevol mitjà admés en dret.  
2. Els béns i drets que integren el patrimoni de la Fundació constaran en el seu inventari, que anualment es presentarà perquè en quede constància en el Registre de Fundacions i s'inscriuran, si escau, en els registres públics corresponents en la forma que determine la legislació reguladora d'aquests registres.  
3. L'alienació, el gravamen o qualssevol altres actes de disposició o d'administració sobre béns i drets que integren el patrimoni fundacional serà sempre a títol onerós, llevat que es tracte de prestacions pròpies del compliment de la fi fundacional, i haurà d'estar justificada en tot cas la necessitat o conveniència de tals actes, així com la inversió prevista de la contraprestació, tot això sense perjudici de recaptar-se les autoritzacions corresponents del Protectorat que siguen preceptives.  
  
  
Article 23. Recursos  
1. La Fundació, per al desenvolupament de les seues activitats es finançarà amb els recursos que provinguen del rendiment del seu patrimoni i, si s'escau, d'altres procedents d'ajudes, subvencions, herències, llegats, donacions o qualssevol altres ingressos admissibles en dret, fins i tot la subscripció de préstecs i crèdits, amb les mateixes limitacions que les descrites en l'article 9, apartat l d'aquests estatuts.  
  
2. Així mateix, la Fundació podrà obtindre ingressos mitjançant el cobrament de quotes, tarifes o preus als destinataris de les seues prestacions, amb les limitacions establides en la llei.  
3. La Fundació podrà exercir per si mateixa activitats mercantils o industrials que li reporten ingressos, així com participar en qualsevol tipus de societat que tinga fins coincidents, de conformitat amb el que es disposa en la llei.  
4. La Fundació aplicarà els recursos fundacionals al compliment dels seus fins, d'acord amb el que s'estableix en la llei, i en la proporció que per a cada exercici determine el Patronat en elaborar el pla d'actuació.  
  
Article 24. Autocontractació  
Els patrons i els seus parents per consanguinitat fins al quart grau i per afinitat fins al segon, no podran contractar amb la fundació, ja siga en nom propi o d'un tercer, excepte autorització del Protectorat. Igualment, es requerirà aquesta autorització quan pretenguen contractar amb la fundació les societats de qualsevol naturalesa en les quals tinguen participació majoritària les persones anteriorment indicades. A aquest efecte, se sumaran les participacions que tinguen cadascun dels patrons o familiars dins de la mateixa societat.  
  
Article 25. Règim econòmic  
1. L'exercici econòmic serà anual i coincidirà amb l'any natural. El primer exercici econòmic començarà en la data d'atorgament de l'escriptura pública de constitució de la Fundació i conclourà el trenta-u de desembre següent. En la gestió econòmica financera la Fundació es regirà d'acord amb els principis i criteris determinats en la legislació vigent.  
2. La comptabilitat de la Fundació s'ajustarà a la normativa general que siga aplicable d'acord amb la legislació vigent.  
3. En els primers sis mesos de cada exercici el Patronat haurà d'aprovar i presentar al Protectorat, per a l'examen, la comprovació de l'adequació a la normativa vigent i el depòsit en el Registre de Fundacions, els comptes anuals de la Fundació que comprendran:  
a) Inventari valorat dels béns i drets de la Fundació.  
b) Balanç de situació.  
c) Compte de resultats.  
d) Memòria de gestió econòmica.  
e) Memòria d'activitats fundacionals.  
4. Igualment, en els tres últims mesos de cada exercici, el Patronat aprovarà i remetrà al Protectorat, als mateixos efectes assenyalats en el número anterior, el pla d'actuació, en el qual queden reflectits els objectius i les activitats que es preveja desenvolupar durant l'exercici següent.  
5. Tant els informes d'auditoria l'emissió de la qual siga preceptiva, com els comptes anuals i les memòries corresponents es remetran al Protectorat per a la comprovació de la seua adequació a la normativa vigent i deposite en el Registre de Fundacions de la Comunitat Valenciana, dins dels terminis de la legislació vigent.  
CAPÍTOL VII  
Modificació dels Estatuts de la Fundació  
  
Article 26. Modificació Esatutària  
1. El Patronat podrà modificar aquests estatuts, sempre que resulte convenient als interessos de la Fundació. En tot cas, modificarà els estatuts quan les circumstàncies que van presidir la constitució de la Fundació hagen variat de manera que aquesta no puga actuar satisfactòriament conformement als estatuts en vigor.  
  
2. La modificació estatutària requerirà l'acord del Patronat, aprovat amb el vot favorable de la meitat més un dels patrons, la no oposició del Protectorat i l'autorització prèvia del Consell.  
3. La modificació o nova redacció dels estatuts acordada pel Patronat es comunicarà al Protectorat i haurà de ser formalitzada en escriptura pública i inscrita en el Registre de Fundacions.  
  
  
CAPÍTOL VIII  
Fusió, integració i/o extinció de la Fundació  
  
Article 27. Fusió i integració  
1. El Patronat de la Fundació podrà acordar la fusió d'aquesta amb una altra fundació sempre que resulte convenient en interés d'aquesta.  
2. L'acord de fusió haurà de comptar amb l'autorització prèvia del Consell i ser aprovat amb el vot favorable de la meitat més un dels patrons.  
3. En els termes establits en la normativa de referència, la Fundació podrà integrar-se en la Generalitat, en entitats autònomes o en entitats de dret públic del sector públic autonòmic que perseguisquen fins d'interés general anàlegs.  
  
Article 28. Extinció  
1. La Fundació té duració il·limitada; no obstant això, amb l'autorització del Consell, la Fundació podrà extingir-se per les causes i d'acord amb els procediments establits per la legislació vigent.  
2. L'acord d'extinció haurà de comptar amb l'autorització prèvia del Consell i ser aprovat amb el vot favorable de la meitat més un dels patrons.  
3. L'extinció de la Fundació determinarà, excepte en els supòsits previstos en la normativa vigent, l'obertura del procediment de liquidació que realitzarà el Patronat sota el control del Protectorat. Els béns i drets resultants de la liquidació es destinaran a una entitat pública de la Generalitat que perseguisca fins d'interés general o a la Generalitat, amb l'especificació de l'entitat destinatària.  
  
Article 29. Inscripció en el Registre de Fundacions de la Comunitat Valenciana  
Els acords de fusió, integració, transformació i extinció de la Fundació seran objecte d'inscripció en el Registre de Fundacions de la Comunitat Valenciana, en els termes establits en la legislació vigent.